SKRIFTLIG FORESPØRGSEL E-0140/02

af Salvador Garriga Polledo (PPE-DE) til Kommissionen

(1. februar 2002)

Om: Kommissionens holdning til det satellitbaserede positionsbestemmelsesprojekt Galileo

Galileoprojektet, som er af afgørende betydning for navigationen og udviklingen af tredje generation af UMTS (universelt mobiltelesystem), har lige fra begyndelsen kæmpet med alvorlige problemer såvel inden for som uden for EU, der til stadighed bringer projektet i fare.

Det Europæiske Råd i Laeken for nylig gav Rådet (transportministrene) mandat til inden marts 2002 at træffe endelig afgørelse om finansieringen af projektets udviklingsfase, hvortil der behøves 1,1 mia. EUR

Hvilket omfang af finansielle forpligtelser forestiller Kommissionen sig for Unionen og medlemsstaterne i forbindelse med udviklingen af dette vigtige europæiske satellitbaserede positionsbestemmelsesprojekt, der kan få så afgørende betydning både for Europas uafhængighed på baggrund af projektets indflydelse og for udviklingen af et vigtigt navigationsnet og for tredje generation af UMTS?

Svar afgivet på Kommissionens vegne af Loyola de Palacio

(13. marts 2002)

Galileo-programmet for satellitbaseret positionsbestemmelse anslås til at ville koste mellem 3,2 og 3,4 mia. EUR i alt. Programmet omfatter tre faser:

Udviklings- og valideringsfasen går fra 2001 til 2005. Den omfatter på den ene side udvikling af satellitter og jordbaserede komponenter og på den anden validering af systemet i kredsløb. Den anslås til en pris på 1,1 mia. EUR, hvoraf halvdelen betales af EU og halvdelen af ESA (Den Europæiske Rumorganisation). De 550 mio. EUR som skal betales af EU-budgettet, tages af posten for transeuropæiske net, som allerede er opført på budgettet i de gældende finansieringsoverslag. ESA's styrelsesråd har på sin side på mødet i Edinburgh den 15. november 2001 besluttet at yde sit bidrag på 550 mio. EUR.

Etableringsfasen omfatter fremstilling og opsendelse af satellitterne og fuldstændig opbygning af jordsegmentet. Den løber fra 2006 til 2007. Dens pris anslås til mellem 2 og 2,1 mia. EUR, og det omfatter både private og offentlige bidrag. Til finansieringen af denne fase vil Kommissionen fremsætte forslag i forbindelse med de kommende finansieringsoverslag, så der kan blive afsat de

nødvendige beløb i budgettet for de transeuropæiske net og forskningsbudgettet. Det sjette rammeprogram for forsknings og teknologiudvikling har i øvrigt netop rumforskning som prioriteret område. Forslagene bygger på både privat og offentlig finansiering. Hvor stor en del der skal komme fra hver af de to sektorer, afgøres på grundlag af forslag fra fællesforetagendet, som igen skal bygge på resultaterne af de forslagsindkaldelser det skal udsende med henblik på udvælgelse af en eller flere operatører for Galileo. Som ved alle infrastrukturprojekter af denne type er det umuligt at give mere præcise taloplysninger herom i indeværende fase.

Driftsfasen starter i 2008. De seneste undersøgelser forventer faldende offentlig finansiering af denne fase frem til 2015. Det skal understreges at Fællesskabets finansieringstilskud i driftsfasen faktisk bliver betaling af operatøren for leverede tjenesteydelser. En afgift på terminaler kan eventuelt kompensere for virkningen på det offentlige budget.

Bortset fra den del af udviklingsfasen der finansieres af ESA, vil de nationale budgetter altså ikke skulle bære nogen udgifter til den offentlige finansiering af Galileo-programmets forskellige faser.